ועדת הפנים ואיכות הסביבה, כנסת 16, פרוטוקול מספר 1, 2003-03-11 00:00

ראובן ריבלין: גבירותי ורבותי חברי הכנסת, אני מתכבד לפתוח את ישיבת ועדת הפנים כאשר הסעיף הראשון שעל סדר יומנו הוא בחירת יושב-ראש לוועדת הפנים שהיא אחת מהוועדות החשובות בכנסת אשר מלווה גם את עבודות הרשויות המוניציפליות, גם את עבודת המשטרה, גם את עבודת שירותי הפנים ואיכות הסביבה.

ראובן ריבלין: אין דבר שנוגע לאיכות חיינו שלא בא למבחן בוועדה זו שבמסגרת עבודתה היא גם מפקחת על אותם גופים.

ראובן ריבלין: כל הנושאים ששייכים לאותם גופים באים לכלל חקיקה וליווי חקיקה בוועדה זו דבר המצביע עד כמה ועדה זו חשובה.

ראובן ריבלין: לכן, חשוב שגם אתם תבחנו בתשומת לב רבה כאשר תרימו את ידיכם לבחור את יושב הראש שהרי אי אפשר לבחור כל אחד ליושב ראש ועדה כל כך חשובה.

ראובן ריבלין: המלצת הוועדה המסדרת בראשותו של חבר הכנסת גדעון סער ביקשה להמליץ בפניכם למנות את חבר הכנסת יורי שטרן שהיה כבר סגן שר, וחבר כנסת מן המנין, והיה גם יושב-ראש ועדה, ועכשיו זכה על ידי הוועדה המסדרת להיות מועמד לתפקיד יושב-ראש ועדת הפנים ואיכות הסביבה.

ראובן ריבלין: לשמחתי הרבה, כאשר נבחר יושב-ראש ועדת הכנסת, רוני בר-און, החליט לאמץ - - -

רוני בר-און: באופן מפתיע.

ראובן ריבלין: ברגע זה אני שומע שזה היה גם מפתיע, אני קיבלתי את זה בהתפעמות אבל לא בהפתעה כי היה ברור לי שכך צריך להיות.

ראובן ריבלין: בכל אופן, ועדת הכנסת אימצה את המלצת הוועדה המסדרת, וכנהוג בכנסת, אני מביא בפניכם את המלצת הוועדה המסדרת שאתם יכולים להתייחס אליה ב"כן" או ב"לא", לאשר או לדחות אותה.

ראובן ריבלין: אם תאשרו, הרי שייהיה לנו יושב-ראש חדש, אם תדחו, אנחנו נדון לאחר מכן.

ראובן ריבלין: אבל, כידוע לכם, הדברים האלה נאמרים רק לצורך מיצוי ההליכים הנדרשים לבחירת יושב-ראש ועדה.

ראובן ריבלין: ובכן רבותי חברי הכנסת, אני מתכבד להביא בפניכם הצעה למנות את חבר הכנסת יורי שטרן להיות יושב-ראש ועדת הפנים ואיכות הסביבה בכנסת השש-עשרה.

ראובן ריבלין: מי בעד ירים את ידו, מי נגד?

ראובן ריבלין: בעד ההצעה לבחור את חבר הכנסת יורי שטרן - רוב נגד - אין נמנעים - אין ההצעה לבחור את חבר הכנסת יורי שטרן ליושב ראש ועדת הפנים ואיכות הסביבה נתקבלה.

יורי שטרן: זה לא יקרה.

ראובן ריבלין: אז בבקשה, אנא תפוס מקומך ואני אשמח לשבת כאן לידך כאשר אתה מנהל את תחילת הישיבה.

יורי שטרן: אני באמת רוצה לפתוח בזה את הישיבה הראשונה של ועדת הפנים ואיכות הסביבה בכנסת החדשה, עוד מעט נעבור לחדר ההרצאות ונדון בנושא הראשון: פיצוץ הצינור של שפד"ן, הצעה של חברי הכנסת יצחק הרצוג ואילן ליבוביץ.

יורי שטרן: אבל לפני כן תרשו לי להגיד כמה מלים כיושב ראש הנכנס.

יורי שטרן: הספקתי ללמוד קצת, קודם כל, ממנהלת הוועדה יפה שפירא, שאין בין חברי הכנסת מומחה כמוה בענייני הוועדה.

יורי שטרן: כמובן שהיה לי מושג על מה מופקדת הוועדה הזאת, מדובר במכלול שלם של בעיות מרכזיות בחיי המדינה, זה ארבעה, והיום כבר חמישה משרדי ממשלה, כי גם תמ"ס, מן הסתם, החל מאתמול עם קבלת מינהל מקרקעי ישראל ומינהל התכנון, גם הוא מצטרף לרשימת המשרדים שהוועדה שלנו תצטרך לעמוד מולם.

ראובן ריבלין: אם אתה אחראי על המשטרה, כל המשרדים וכל חברי הכנסת אצלך.

רוני בר-און: בעצם, תמ"ס המורחב שייך לכל ועדות הכנסת.

יורי שטרן: כן, הוא כל כך מורחב.

יורי שטרן: אם קודם הנושא היה בא לדיון בוועדה, לא בטוח שהיום יש את זה.

יורי שטרן: אבל נכון להיום, הממשלה החליטה.

יורי שטרן: אני בטוח שנצטרך להקים כמה ועדות משנה בשביל לדון בסוגיות השונות, עוד לא החלטנו מה בדיוק תהיה החלוקה, אבל ברור שיש סוגיות כבדות שנצטרך ללוות במשך כל התקופה הזאת.

יורי שטרן: יש גם כמה דברים מהותיים מאוד שעומדים על הפרק אם באמת הממשלה תמליץ על איחוד הרשויות, נצטרך לדון פה בסוגיות האלה בצורה מאוד מעמיקה, ואני מקווה שגם נגיע לאיחוד הרשויות, אבל לא בגרסה המקורית.

יורי שטרן: בכל אופן יש בעיות רבות שתעלינה תוך כדי הדיונים האלה.

יורי שטרן: כמובן גם כל הנושא של איכות הסביבה, הנושאים שקשורים למשטרה ולבטחון הפנים, כולל נושא האבטחה שהיום מקבל משנה תוקף.

יורי שטרן: נושאים כמו פירוק משרד הדתות שנצטרך ללוות את המהלך הזה, ואין לי הרגשה שזה יהיה ממש תהליך טכני כזה כמו פירוק רכב או משהו דומה.

ניסן סלומינסקי: בנייה מחדש.

יורי שטרן: בנייה מחדש.

דוד אזולאי: אתה הולך על בנייה יותר מאשר על הפירוק.

יורי שטרן: אני רוצה לעבוד יד ביד עם שר הפנים החדש בתיקון העיוותים הרבים שהצטברו במשרד הפנים, ואני כבר מכריז שאין לי שום כוונה, תוך כדי זה, לזעזע או להרוס את המסגרת היהודית הכללית של חיינו אלא מדובר בכיבוד של זכויות האזרח ובתיקון דברים שפשוט מפריעים לחיי יום יום של אנשים רבים מדי.

יורי שטרן: מבלי להיות חבר בוועדה זו, נאלצתי להקדיש כשליש מזמני כחבר כנסת לדברים שקשורים למשרד הפנים במיוחד בפניות האישיות.

יורי שטרן: אני מקווה שנוכל למצוא פה את האיזון הנכון בין שמירת המסגרת היהודית והאופי היהודי של המדינה שמשרד הפנים מופקד על שמירת חלק מהמסגרות האלה לבין הצרכים של האזרחים, אם זה במתן אישורי כניסה לישראל, אם זה בהכרה באזרחות או בתושבות, ברישום הנישואין וכו'.

יורי שטרן: אני מודה ליושב ראש הוועדה היוצא, חבר הכנסת משה גפני, ששיתפנו אתו פעולה גם בדברים האלה וגם בדברים שקשורים לבטחון הפנים, למשטרה - - -

יעקב הרצוג: איכות הסביבה.

יורי שטרן: הייתי שותף ויוזם של כמה דיונים בתחומים האלה.

יורי שטרן: ידידי ועמיתי לסיעת איחוד לאומי, פרופ' מיכאל נודלמן שהוא מומחה לאיכות הסביבה יזם לא מעט חקיקה ולא מעט דיונים - - -

משה גפני: וקידמנו אותם בניגוד לעמדת הממשלה, אני מקווה שגם הפעם תנהג כך.

יורי שטרן: יש לנו כמה חוקים חשובים מאוד מבחינת איכות הסביבה ואני מקווה שנחיל עליהם דין רציפות ונקדם אותם.

יורי שטרן: אני מדבר על חוק שיקום איכות הסביבה של חבר הכנסת מיכאל נודלמן, וחוק החופים שהייתי אחד החתומים עליו, זאת עבודה רבה מאוד.

יורי שטרן: חבר הכנסת משה גפני משאיר לי ירושה טובה ואני מקווה, לפחות בשלב ראשון, להיות כמוהו טוב בניהול הוועדה.

גדעון סער: כבר יש לך שיגעון גדלות, אתה כבר רוצה להיות כמו גפני, רק נבחרת.

יורי שטרן: כמו בספורט, אתה קובע יעד יומרני, ואז אולי מגיע.

יורי שטרן: אני מקווה שנמשיך ונחזק את המסורת של שיתוף פעולה עם כמה זרועות שהוקמו בכנסת הקודמת, עם ממ"מ שמאפשר לנו, כחברי הכנסת, לבסס את הפעילות הפרלמנטרית שלנו על בסיס מידע הרבה יותלר נכון ובדוק.

יורי שטרן: עם שופט בדימוס שלמה שוהם, נציב הדורות הבאים, שמוסיף מימד מאוד חשוב שחסר לנו בפעילות, גם הפרלמנטרית וגם הממשלתית, ופה יש מכשיר שהכנסת יצרה, ועם משרדי הממשלה הרלבנטיים, וכמובן חברי הוועדה.

יורי שטרן: אני מקווה שניצור שיתוף פעולה בוועדות ובוועדות המשנה ונדע לחלק את העבודה הגדולה שיש בוועדה בצורה נכונה כך שבמקביל נתקדם בכמה וכמה חזיתות.

גדעון סער: אני רוצה לברך את חבר הכנסת יורי שטרן.

גדעון סער: עבדתי עם יורי שטרן בתקופת הממשלה הקודמת ואני חושב שמה שמאפיין אותו בוודאי רלוונטי לתפקוד הוועדה כמו ועדת הפנים, שנוגעת בתחומים שרלבנטיים לחיי היום יום של האזרח עם מידה מאוד גבוהה של אכפתיות.

גדעון סער: כולנו אכפתיים, אבל, אני חושב, שאתה חבר הכנסת יורי שטרן לפעמים אפילו קצת יותר, אני בטוח שתהיה יושב-ראש טוב וגם קשוב לאזרח, ואני מאחל לך בהצלחה.

גדעון סער: אני מאמין שזאת בחירה טובה.

גדעון סער: אני רוצה גם להודות לחבר הכנסת גפני.

גדעון סער: כאשר הייתי מזכיר הממשלה נהניתי לבוא לוועדת הפנים, אני לא יודע אם עכשיו אוכל לבוא לוועדת הפנים - - -

יורי שטרן: אתה תמיד מוזמן.

גדעון סער: היה לנו שיתוף פעולה נהדר בכמה וכמה דברים, ואני חייב להגיד שחבר הכנסת גפני שילב לצד ההבנה המערכתית והרצון שלו לסייע למערכת, לקואליציה, לממשלה וכד', גם מידה של עצמאות מחשבה וכיוונים עצמאיים שהוא הוביל בהם.

גדעון סער: לא תמיד היה קל אתו אבל תמיד היה מעניין אתו.

גדעון סער: אני בטוח שכך יהיה גם בעתיד.

גדעון סער: הזכרת בתמצית חוקים שקודמו בתקופת היושב ראש הקודם.

גדעון סער: אני רוצה לומר שבחוק שיקום איכות הסביבה הגענו למעשה, בסוף ימי הממשלה הקודמת, לנוסח כמעט מוסכם.

גדעון סער: צריך למצוא אותו במזכירות הממשלה, אומנם לא כל משרדי הממשלה אוהבים אותו, אבל אני מאמין שהנוסח שהגענו אליו עם חבר הכנסת נודלמן מאוזן וחשוב מאוד מבחינת הדגש שהוא נותן לממשלה לראות את נושא איכות הסביבה ברמה הגבוהה, ברמת המדיניות.

גדעון סער: אומנם הוא יותר תמציתי מהחוק המקורי שהוגש, ולכן גם ניתן יהיה להעביר אותו.

גדעון סער: ואני מציע, בניגוד לתחומים אחרים, להתחיל במקום שבו הפסקנו בממשלה הקודמת.

ראובן ריבלין: רבותיי חברי הכנסת, אני רוצה להיפרד מהיושב ראש ואני רוצה להוסיף שני דברים.

ראובן ריבלין: דבר ראשון, צאו והיפגשו עם קהל ישראל בשטח, ומה שיותר.

ראובן ריבלין: תצרו את הקשר בין הכנסת לשטח כאשר הכנסת באה אל העם כמו שהעם בא אל הכנסת, והעם בא אל הכנסת בכל הישיבות השבועיות.

ראובן ריבלין: לא צריך לבוא ולומר זאת ליורי שטרן שכן הוא אחד מחברי הכנסת היותר פעילים ביציאה לשטח, בכל הוועדות ובכל הנושאים שיורי טיפל בהם בעבר.

ראובן ריבלין: אני רוצה לומר לחברי הכנסת שנוכחים כאן, יש תופעה בכנסת השש עשרה שחברי כנסת מעדיפים להיות יושבי ראש ועדות על סגני שרים.

ראובן ריבלין: לדעתי, הדבר הזה מוכיח עד כמה חשובה העבודה בוועדה וכמה יוקרה יש בתפקיד יושב-ראש ועדה.

ראובן ריבלין: צריך לשים לב ולבוא ולברך, ואני מקווה שבאמת, בכנסת השש עשרה, יוכח כמה הם צדקו כאשר הם ויתרו על מעמד של סגן שר וביקשו להיות יושבי ראש ועדה.

גדעון סער: זו תופעה שהתחילה עם בחירת יושב-ראש הכנסת החדש.

יורי שטרן: רציתי להגיד שעם בחירתו של יושב-ראש, אם תדע כמה מאתנו - - -

ראובן ריבלין: קודם כל, למרות שאני מאוד אוהב חנפנות - וזה יעזור לכם - אני מודיע לכם בהכנעה רבה שאין לזה שום קשר, שום קשר.

ראובן ריבלין: לכן, אני רוצה לסיים ולהודות מקרב לב, כפי שאני עושה בכל ועדה, אבל הפעם ביתר שאת, על הרישום שהשאיר חבר הכנסת משה גפני, ואחת ההוכחות היותר מצוינות היא העובדה שחבר הכנסת גפני, עם תורת חיים שאליה נולד ואותה הוא אפילו לא בחר, שחונך על ברכי נעשה ונשמע, שימש בוועדה זו כנציגם של כל חלקי הציבור בצורה ראויה לציון ולשבח.

ראובן ריבלין: הלוואי והמתנגדים לדרך חייו של גפני ימצאו אותה כדרך הנכונה לעסוק בעבודת הכנסת.

ראובן ריבלין: אני לא יודע אם זה יעזור לו אצל הבוחרים שלו - - -

משה גפני: בטח שיעזור, את הדברים שלך אני לוקח למערכת הבחירות הבאה.

ראובן ריבלין: במערכת הבחירות הבאה כשתגיד למועצת גדולי התורה מה שאמרתי כאן, לא בטוח שזה יעזור לך.

ראובן ריבלין: אבל באמת, אתם לא יודעים איזה היסטוריה יש בוועדה הזאת.

ראובן ריבלין: אני סוגר את העיניים ורואה את חברנו, זכור לטוב.

ראובן ריבלין: המנוח מקסים לוי, ומיכה רייסר וכל אלה שהיו כאן, וייבדל לחיים ארוכים וטובים דוד וזולאי שיצא מכאן והלך להיות סגן שר, ולכן היו לו איכויות במילוי תפקידו כסגן שר - - -

רוני בר-און: וייבדל לחיים ארוכים מורנו ורבנו בניו יורק יהושע מצא.

רוני בר-און: אני מברך את כולכם ואני בטוח שהעבודה בוועדה הזאת תהיה גם מרתקת, גם מועילה וגם תביא לחקיקה המתאימה.

רוני בר-און: אשמח מאוד לעזור וללוות את הוועדה בכל צרכיה ותפקידיה.

משה גפני: אדוני יושב-ראש הכנסת, יושב-ראש הוועדה, יושב-ראש ועדת הכנסת, מורי ורבותי, אני נפרד מהוועדה הזאת בצער רב.

משה גפני: זאת ועדה יוצאת מן הכלל, ועדה שעוסקת, כפי שנאמר כאן, בכל תחומי החיים.

משה גפני: אני רוצה לומר לך יורי שאתה נכנס לתפקיד חשוב מאוד.

משה גפני: כבר בכנסת הקודמת הציעו לי בסיעתי להיות סגן שר, סירבתי והעדפתי לקחת את תפקיד יושב ראש ועדת הפנים ואיכות הסביבה.

דוד אזולאי: רק אחר כך ידעתי איזו עיסקה טובה עשית.

משה גפני: בהזדמנות זאת אני רוצה להודות לידידי הרב דוד אזולאי שהסכים לתת לי את הוועדה וללכת להיות סגן שר במשרד הפנים, זו היתה הקרבה מצדו.

משה גפני: בסופו של דבר אני חושב שיושב ראש ועדה זה תפקיד יותר טוב מסגן שר.

ראובן ריבלין: כדי להסיר ספק מלב, טוב להיות סגן שר אבל טוב יותר להיות שר.

משה גפני: יורי, אני רוצה לסיים במה שאמר גדעון סער, יושב-ראש ועדה בכנסת איננו חותמת גומי של הממשלה, בשום מקרה, בשום צורה.

יורי שטרן: אותי אתה לא צריך לשכנע.

משה גפני: הוא צריך להיות קשוב לדברים של הממשלה, הוא צריך לנסות לאזן בין הדברים, אבל יושב-ראש ועדה בכנסת צריך לעשות את עבודתו.

משה גפני: אם כאן בוועדה היינו מתחשבים בממשלה חוק החופים לא היה מגיע לקריאה ראשונה, לא היה פיקוח על עבודת המשטרה כפי שבמקרים רבים הממשלה או זרועות שונות בממשלה לא רצו שזה יהיה יותר מדי.

משה גפני: אני לא מדבר על דברים כמו שהיה במפרץ אילת, מה שהיה עם החוק של מיכאל נודלמן, וייאמר לשבחו של גדעון סער כשהיה מזכיר הממשלה שעל אף התנגדות הממשלה ומשרדי ממשלה, החוק קודם והוא אכן עומד לפני סיום, ואני שמח על כך.

משה גפני: לסיום אני רוצה לומר לכם שעבודת הוועדה זאת התאפיינה בדבר אחד וזה מה שיכול ויגרום לך להצליח חבר הכנסת יורי שטרן.

משה גפני: יש פה צוות יוצא מן הכלל, יפה שפירא מנהלת הוועדה; שושנה אזולאי, מזכירת הוועדה; דניאלה, מזכירה בוועדה; היועצת המשפטית של הוועדה, מירי פרנקל-שור; המתמחה ליאת, שבלעדיהן לא הייתי יכול לעשות שום דבר.

משה גפני: בלעדיהן לא תוכל אתה לעשות שום דבר, ואיתן אין שום ספק שתצליח, ואני מאחל לכולכם הצלחה.

ראובן ריבלין: לחיים.

ראובן ריבלין: לחיים.

ראובן ריבלין: לחיי מדינת ישראל, לחיי כנסת ישראל, לחיי הכנסת השש עשרה ולחיי ועדת הפנים.

יורי שטרן: ולחיי צוות הוועדה.

גדעון סער: ולחיי יושב-ראש הכנסת, אני ממשיך באותו קו, אם אתה שם לב.

גדעון סער: אתה מכיר את המשפט של ספיר, על חנופה עוד אף אחד לא קיבל סטירה.

ראובן ריבלין: זה נכון.

קריאות: לחיים, לחיים.